Francúzske vzdušné a vesmírne sily

Francúzske vzdušné a vesmírne sily () sú leteckou zložkou Francúzskych ozbrojených síl. Vznikli v roku 1909 pod názvom Service Aéronautique a v roku 1912 sa oficiálne stali autonómnou súčasťou armády. Samostatnou zložkou sú od roku 1934. K 1. júlu 2019 slúžilo vo Francúzskych vzdušných silách 40 531 príslušníkov a 5 312 civilistov.

Organizačná štruktúra 
Základnou jednotkou francúzskeho armádneho letectva pred prvou svetovou vojnou bola letka (escadrille), zodpovedajúca približne rote a disponujúca 6 až 8 strojmi. Letky začali byť v priebehu vojny početne posilňované a neskôr združované do vyšších formácií nazvaných skupiny (groupe) a „uskupenia“ či „zoskupenia“ (groupement). Túto štruktúru si letectvo zachovalo aj v medzivojnovom období, kedy bolo „zoskupenie“ premenované najprv na letecký pluk (régiment d’aviation) a v roku 1933, s následným vznikom samostatnej Armée de l’air, na eskadru (escadre).

V čase začiatku druhej svetovej vojny sa početný stav jednotiek líšil podľa ich určenia, zatiaľ čo groupe vyzbrojené jednomotorovými stíhacími lietadlami mali ako tabuľkový počet, ktorý sa mohol mierne líšiť v závislosti od konkrétneho typu, zvyčajne stanovených 26 lietadiel, u jednotiek viacmotorových stíhačiek to bolo 20, u bombardovacích a prieskumných skupín 13 kusov a pozorovacie skupiny pre spoluprácu s armádou mali 11 strojov. Skupina (groupe), zložená z dvoch letiek, tak bola základnou samostatnou administratívnou a často aj taktickou jednotkou, a eskadra, tvorená dvoma až troma skupinami, plnila prevažne administratívnu úlohu. S vypuknutím vojny došlo k obnoveniu groupement ako taktického veliteľstva združujúceho niekoľko groupe, často od rôznych eskadier, čím sa eskadra stala výhradne tylovou a doplňovacou úrovňou veliteľskej štruktúry.

V povojnovom období a vstupe Francúzska do NATO došlo k preznačeniu groupe na escadron (peruť), ktorá sa potom stala základnou operačnou a administratívnou jednotkou Armée de l’air. Dve až tri letky (escadrille) stále zostávajú organizačnou zložkou týchto perutí, pričom si zachovávajú vlastnú identitu a tradície, napríklad Letka SPA 3 Cigogne dite de Guynemer (Escadrille SPA 3 Cigogne dite de Guynemer) v rámci Stíhacej perute 1/2 Cigognes (Escadron de chasse 1/2 Cigognes), ale nie operačnú samostatnosť.

V období medzi augustom a septembrom 2015 došlo v Armée de l’air k obnoveniu stupňa escadre (eskadra), postupne rušeného od roku 1993. V medziobdobí boli jednotlivé perute podriadené priamo základniam (base aérienne) ako stupňu zodpovednému za pozemnú údržbu a zabezpečenie operácií.

Veliteľstvá 
Francúzske vzdušné a vesmírne sily majú tri veliteľstvá: dve veľké operačné veliteľstvá (CDAOA a CFAS) a jedno organické veliteľstvo (CFA).

 Veliteľstvo protivzdušnej obrany a vzdušných operácií (Commandement de la défense aérienne et des opérations aériennes, CDAOA), sídli v komplexe Hexagone Balard v Paríži, čo je zároveň sídlo generálneho štábu francúzskych ozbrojených síl. Zodpovedá za dohľad nad francúzskym vzdušným priestorom a všetky prebiehajúce vzdušné operácie. Veliteľstvo nemá k dispozícii žiadne lietadlá, ale vykonáva operatívnu kontrolu nad jednotkami Veliteľstva vzdušných síl.
 Veliteľstvo strategických vzdušných síl (Commandement des forces aériennes stratégiques, CFAS), sídli na základni Villacoublay a zodpovedá za jadrové bojové jednotky vzdušných síl a tiež jednotky s tankovacími/transportnými lietadlami. Rozkaz k nasadeniu jadrových bojových jednotiek vzdušných síl môže vydať iba prezident republiky, ktorý je vrchným veliteľom ozbrojených síl.
 Veliteľstvo vzdušných síl (Commandement des forces aériennes, CFA), sídli na základni Bordeaux-Mérignac a zodpovedá za prípravu jednotiek na plnenie operačných misií.

Letecké základne

Metropolitné Francúzsko 
 BA 105 Évreux-Fauville – Veliteľská, operačná a logistická podpora. Jednotky s dopravnými lietadlami CN-235M-200/300, C-160R/G, C-130H/H-30 Hercules, DHC-6-300 Twin Otter a viacúčelovými vrtuľníkmi H225M Caracal a H225 Super Puma. K plneniu úloh protivzdušnej obrany Paríža sú tu tiež dislokované štyri stíhačky Mirage 2000-5F zo základne Luxeuil-Saint Sauveur.
 BA 106 Bordeaux-Mérignac – Základňa dopravnej podpory leteckého personálu s lietadlami TBM-700A.
 BA 107 Villacoublay – Jednotky s dopravnými lietadlami (VIP) A330-223, Falcon 7X, Falcon 900, Falcon 2000LX, TBM-700A a viacúčelovými vrtuľníkmi H215 Super Puma a H125M Fennec.
 BA 113 Saint-Dizier-Robinson – Jednotky vyzbrojené stíhačkami Rafale B, ktoré môžu niesť rakety ASMP-A s taktickou jadrovou hlavicou, a tiež verzie Rafale C a M. Stroje Rafale C plnia tiež úlohy protivzdušnej obrany.
 BA 115 Orange-Caritat – Základňa stíhačiek Mirage 2000C na plnenie úloh protivzdušnej obrany, cvičných/stíhacích Mirage 2000B a viacúčelových vrtuľníkov H125M Fennec.
 BA 116 Luxeuil-Saint Sauveur – Základňa stíhačiek Mirage 2000-5F na plnenie úloh protivzdušnej obrany.
 BA 118 Mont-de-Marsan – Základňa stíhačiek Rafale B/C, pričom Rafale C plnia aj úlohy protivzdušnej obrany. Sídli tu tiež hlavné francúzske letecko-výskumné a skúšobné centrum, ktoré používa lietadlá Mirage 2000D, Rafale B/C, Alpha Jet E a TBM-700A.
 BA 120 Cazaux – Základňa cvičných prúdových lietadiel Alpha Jet E na plnenie úloh pokročilého taktického výcviku a viacúčelových vrtuľníkov H225M Caracal a SA.330Ba Puma. Sklad lietadiel vzdušných síl.
 BA 123 Orléans-Bricy – Jednotky s dopravnými lietadlami A400M Atlas, C-130H/H-30 Hercules, C-130J-30 Super Hercules, C-160R, DHC-6-300 Twin Otter a tankovacími/transportnými KC-130J-30.
 BA 125 Istres-Le Tubé – Základňa tankovacích/transportných lietadiel A330 MRTT Phénix, C-135FR Stratolifter a KC-135RG Stratotanker. 
 BA 126 Solenzara – Letecká pátracia a záchranná jednotka s viacúčelovými vrtuľníkmi H215 Super Puma a SA.330B Puma.
 BA 133 Nancy-Ochey – Základňa stíhacích bombardérov Mirage 2000D.
 DA 273 Romorantin-Pruniers – Sídli tu logistická jednotka a tiež technická škola vzdušných síl, ktorá tu používa ľahké lietadlá D.140R Abeille/D.140E Mousquetaire IV na ťahanie rôznych vetroňov. 
 BA 701 Salon-de-Provence – Sídli tu École de l’air, elitná francúzska vysoká škola a akadémia vzdušných síl. Na základni sú dislokované aj oficiálne akrobatické skupiny Francúzskych vzdušných a vesmírnych síl, Patrouille de France, ktorá používa lietadlá Alpha Jet E, a Équipe de voltige de l’Armée de l’air s lietadlami Extra 330LP/SC. Školiace stredisko základného vojenského leteckého výcviku tu používa lietadlá SR20, SR22, ktoré však majú civilné imatrikulačné značky a patria spoločnosti Cassidian Aviation Training Services. Ľahké lietadlá D.140R Abeille/D.140E Mousquetaire IV sa používajú na ťahanie rôznych vetroňov.
 BA 702 Avord – Základňa lietadiel včasnej výstrahy a riadenia E-3F Sentry. Sídli tu tiež školiace stredisko dopravného letectva, ktoré používa cvičné lietadlá EMB 121AA/AN Xingu. Stroje patria spoločnosti Cassidian Aviation Training Services. Na základni je aj sklad jadrových zbraní Veliteľstva strategických vzdušných síl.
 BA 705 Tours – Školiace stredisko stíhacieho letectva s cvičnými prúdovými lietadlami Alpha Jet E. 
 BA 709 Cognac-Châteaubernard – Letecká škola vzdušných síl tu používa cvičné lietadlá PC-21 a tiež G 120A-F, ktoré však majú civilné imatrikulačné značky a patria spoločnosti Cassidian Aviation Training Services. Tiež sú tu dislokované bezpilotné bojové lietadlá MQ-9 Reaper.
 BA 722 Saintes-Thénac – Technická škola vzdušných síl tu používa ľahké lietadlá D.140R Abeille/D.140E Mousquetaire IV na ťahanie rôznych vetroňov.
 Letisko Charlesa de Gaulla – Sú tu dislokované dopravné lietadlá A310-304 a A340-211.

Zámorie 
 DA 181 La Réunion, Réunion – Základňa dopravných lietadiel CN-235M-300.
 BA 186 Nouméa, Nová Kaledónia – Základňa dopravných lietadiel CN-235M-200 a viacúčelových vrtuľníkov SA.330Ba Puma.
 DA 190 Tahiti-Faa’a, Francúzska Polynézia – Základňa dopravných lietadiel CN-235M-200.
 BA 367 Cayenne-Rochambeau, Francúzska Guyana – Základňa dopravných lietadiel CN-235M-200 a viacúčelových vrtuľníkov SA.330Ba Puma, H125M Fennec.

Zahraničie 
 BA 101 Niamey, Niger – Na základni sú dislokované stíhačky Mirage 2000C, stíhacie bombardéry Mirage 2000D, bezpilotné bojové lietadlá MQ-9 Reaper, dopravné C-160R a tankovacie/transportné lietadlá C-135FR Stratolifter a KC-135RG Stratotanker.
 BA 104 Al Dhafra, Spojené arabské emiráty – Francúzske vzdušné a vesmírne sily tu majú dislokované stíhačky Rafale B/C.
 BA 172 Fort-Lamy, Čad – Na základni sú dislokované stíhačky Rafale C, tankovacie/transportné lietadlá C-135FR Stratolifter a KC-135RG Stratotanker, dopravné C-160R, CN-235M-200 a viacúčelové vrtuľníky H225M Caracal.
 BA 188 Džibuti, Džibutsko – Základňa stíhačiek Dassault Mirage 2000-5F, dopravných lietadiel CN-235M-200, viacúčelových vrtuľníkov SA.330Ba Puma a lietadiel včasnej výstrahy a riadenia E-3F Sentry.
 Letecké prvky v Libreville, Gabon – Sú tu dislokované viacúčelové vrtuľníky H125M Fennec.
 Letecká základňa princa Hasana, Jordánsko – Francúzske vzdušné a vesmírne sily tu majú dočasne dislokované stíhačky Rafale a stíhacie bombardéry Mirage 2000D na podporu operácie Chammal, ktorej cieľom je zabrániť expanzii Islamského štátu a podporiť iracké pozemné sily.

Lietadlový park

Referencie

Iné projekty

Externé odkazy 
 Oficiálna stránka

Zdroj 

Francúzsko
Vojsko vo Francúzsku